Ser niltaqgħu aktar tard din il-ġimgħa biex niddiskutu tliet kwistjonijiet ewlenin, jiġifieri l-migrazzjoni, il-kummerċ u r-Russja Rigward il- migrazzjoni , is-sitwazzjoni qed titjieb bil-mod. L-azzjonijiet tagħna jidhru l-aħjar fir-rotta tal-Mediterran tal-Lvant, fejn osservajna tnaqqis ta' 98% fl-influss ta' migranti irregolari bejn Settembru tas-sena l-oħra u din is-sena. L-istituzzjonijiet Ewropej żiedu l-isforzi tagħhom biex jgħinu lil pajjiżi terzi jieħdu lura ċ-ċittadini tagħhom. Sa Ġunju ta' din is-sena, il-Frontex kien diġà bagħat lura id-doppju ta' migranti irregolari daqs kemm kien bagħat fl-2015 kollha. Barra minn hekk, l-UE kkonkludiet reċentement ftehim mal-Afganistan, li jippermetti kooperazzjoni aktar effiċjenti rigward il-migrazzjoni. Fir-rotta tal-Mediterran Ċentrali, il-wasliet huma fl-istess livell bħall-2014 u l-2015. Dik hija r-raġuni għaliex fil-laqgħa tagħna ta' Ottubru għandna niffukaw b'mod aktar partikolari fuq il-ħidma li saret mal-pajjiżi ta' oriġini u ta' transitu fl-Afrika. Il-President tal-Kummissjoni Ewropea u r-Rappreżentant Għoli ser jippreżentaw kif ninsabu fl-implimentazzjoni ta' Qafas ta' Sħubija effettiv ta' kooperazzjoni ma' pajjiżi individwali, l-hekk imsejħa "patti dwar il-migrazzjoni". Rigward il- politika kummerċjali tagħna, għandna responsabbiltà speċjali fil-Kunsill Ewropew rigward il-ftehim mal-Kanada. Għad fadal xi jsir, iżda nispera li nsibu t-triq 'il quddiem. Il-kummerċ huwa mutur b'saħħtu għall-impjiegi, it-tkabbir u standards ta' għajxien aħjar. Madankollu qed ikun hemm dubji fuq il-benefiċċji tal-kummerċ. Jiena konvint li flimkien nistgħu nagħtu politika kummerċjali li hija adatta għat-tħassib tal-lum u l-isfidi ta' għada. Iżda fl-aħħar mill-aħħar dan jiddependi fuq il-ħila tagħna li nipproteġu rwieħna u liċ-ċittadini tagħna b'mod adegwat, meta jkun hemm prattiki mhux ġusti. Għaliex biex il-kummerċ ikun ħieles, irid ikun ġust. Għaldaqstant, il-Kunsill Ewropew ser jiddiskuti l-modernizzazzjoni ta' strumenti għad-difiża tal-kummerċ u n-negozjati tagħna li għaddejjin dwar ftehimiet ta' kummerċ ħieles mas-sħab ewlenin tagħna. Waqt l-ikel, ser ikollna diskussjoni strateġika dwar ir- Russja . L-għan huwa li jiġu indirizzati r-relazzjonijiet globali u fit-tul ma' dan il-ġar importanti. Filwaqt li nħarsu 'l quddiem lejn id-deċiżjonijiet li jeħtieġ nieħdu f'Diċembru, il-valur ewlieni tagħna meta nittrattaw ir-Russja jibqa' l-għaqda ta' bejnietna. Sal-lum, minkejja d-differenzi tagħna, dejjem irnexxielna nibqgħu magħqudin. U għandna nibqgħu f'din it-triq. Fl-istess kuntest, għandna niddiskutu wkoll l-iżviluppi drammatiċi fis-Sirja. Ir-Rappreżentant Għoli ser tippreżenta l-eżitu tad-diskussjonijiet tal-Kunsill, u aħna ser nadottaw konklużjonijiet. Ippermettuli nikkonkludi billi ngħid li ġraw ħafna affarijiet minn meta ltqajna l-aħħar fil-Kunsill Ewropew ta' Ġunju. 27 Stat Membru bdew jaħdmu fuq futur komuni u fasslu l-pjan direzzjonali ta' Bratislava, li jgħin biex jiggwida l-ħidmiet tal-istituzzjonijiet. L-aħjar mod kif niġġustifikaw ir-rilevanza tal-proġett Ewropew huwa billi niksbu riżultati dwar il-kwistjonijiet konkreti li l-aktar li jolqtu liċ-ċittadini tagħna. Rigward il- proċedimenti , ser nibdew nhar il-Ħamis fl-16:00, bl-iskambju tradizzjonali ta' fehmiet mal-President tal-Parlament Ewropew, segwit bir-ritratt tal-grupp. Waqt is-sessjoni ta' ħidma tagħna waranofsinhar, Robert Fico, bħala l-President tal-Presidenza b'rotazzjoni, ser jippreżenta l-implimentazzjoni tal-ħidma mwettqa mill-Kunsill, segwita b'diskussjoni dwar il-migrazzjoni. Waqt l-ikel, ser ikollna diskussjoni ġenerali dwar ir-Russja. Il-Prim Ministru tan-Netherlands ser jinfurmana dwar il-proċess ta' ratifika tal-AA/DCFTA mal-Ukrajna. Ser nadottaw konklużjonijiet dwar is-Sirja. Il-Prim Ministru tar-Renju Unit ser tippreżenta s-sitwazzjoni attwali fil-pajjiż. Fl-aħħar nett, ser nagħti deskrizzjoni tas-suġġerimenti tiegħi biex jitjiebu l-metodi ta' ħidma tagħna. Nispera li taqblu miegħi biex nibdew napplikawhom mil-laqgħa tagħna ta' Diċembru, inkluż billi nibdew il-Kunsilli Ewropej ħafna qabel. Nhar il-Ġimgħa nikkonkludu b'diskussjoni dwar il-kummerċ u l-adozzjoni tal-konklużjonijiet li jifdal. Nistenna bil-ħerqa li narakom fi Brussell. Ara l-paġna tal-laqgħa